มันนี่ทูเดย์
รัฐบาลไม่ปล่อยให้ประชาชนเสียหาย
27 ก.พ. 2556

รัฐบาลไม่ปล่อยให้ประชาชนเสียหาย 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การที่ลูกค้าประชาชนแห่มาถอนเงินฝากธนาคารอิสลามแห่งประเทศไทย (ไอแบงก์) ไม่น่าจะกระทบกับระบบสถาบันการเงิน ไม่น่าจะกระทบความเชื่อมั่น เพราะเป็นธนาคารรัฐ กระทรวงการคลังถือหุ้น 100% รัฐบาลคงไม่ปล่อยให้ผู้ฝากเงินได้รับความเสียหาย และส่วนแบ่งการตลาดในส่วนของเงินฝากของ 2 ธนาคารนี้ก็มีน้อย จึงไม่น่าจะมีผลกระทบมากนัก
หวั่น ธกส.รับภาระไม่ไหว 
นายจุรินทร์ ลักษณวิศิษฏ์ ประธานคณะกรรมการประสานงานพรรคร่วมฝ่ายค้าน (วิปฝ่ายค้าน) เปิดเผยว่า ที่ประชุมได้มีการตรวจสอบตัวเลขการใช้เงินในโครงการรับจำนำข้าว โดยโครงการรับจำนำข้าวนาปีกับนาปรัง 2554/2555 และนาปี 2555/2556 และฤดูนาปรังกำลังเริ่มต้นขึ้นของธนาคารเพื่อการเกษตรและสหกรณ์การเกษตร (ธ.ก.ส.) พบว่าจนถึงขณะนี้รัฐบาลใช้เงิน ธ.ก.ส.ในโครงการนี้ไปแล้ว 3.36 แสนล้านบาท
“รัฐบาลเคยยืนยันเมื่อครั้งมีการอภิปรายไม่ไว้วางใจว่า จะใช้หนี้ ธ.ก.ส.อย่างน้อย 8.5 หมื่นล้านบาท แต่จนถึงขณะนี้มีการใช้หนี้ไปเพียง 5.25 หมื่นล้านบาทเท่านั้น ขณะที่ก่อนหน้านี้ ธ.ก.ส.มีสภาพคล่องถึง 4.2 แสนล้านบาท แต่ปัจจุบันกลับมีสภาพคล่องเพียง 2.2 แสนล้านบาท” นายจุรินทร์ กล่าว
นายจุรินทร์ กล่าวต่อว่า รัฐบาลยังใช้เงินของ ธ.ก.ส.ในโครงการรับจำนำมันสำปะหลัง 3.59 หมื่นล้านบาท คืนเงินมาเพียง 4,262 ล้านบาท ยังค้าง ธ.ก.ส.อยู่อีก 3.17 หมื่นล้านบาท ส่วนโครงการประกันราคายางพาราใช้เงินไป 2.25 หมื่นล้านบาท ยังไม่คืนเงิน ธ.ก.ส.แม้แต่บาทเดียว รวมทั้ง 3 โครงการ รัฐบาลเป็นหนี้ ธ.ก.ส. 3.79 แสนล้านบาท แต่ชำระให้ ธ.ก.ส.เพียง 5.86 หมื่นล้านบาท ยังเป็นภาระของ ธ.ก.ส.อยู่อีก 3.2 แสนล้านบาท และจนถึงขณะนี้ยังไม่มีท่าทีว่าจะเลิกโครงการ จึงกังวลว่าจะสร้างภาระให้กับ ธ.ก.ส.
ถอนก็ได้ดอกดีสูงสุด 3.1%
ธนาคารกสิกรไทย (KBANK) ออกเงินฝากประจำพิศษ “ถอนก็ได้ ดอกก็ดี” ถอนตอนไหนก็ได้ดอกเบี้ยสูง โดยฝากครบ 13 เดือน รับดอกเบี้ย 3.1% สำหรับวงเงินฝากไม่เกิน 5 ล้านบาท และจ่ายดอกเบี้ย 2.9% สำหรับวงเงินฝากมากกว่า 5 ล้านบาท เปิดรับฝากขั้นต่ำ 1 หมื่นบาท ตั้งแต่ 1 มี.ค.-5 เม.ย. 2556